钦定古今图书集成/明伦汇编/官常典/第694卷 > 夏良胜
## 钦定古今图书集成/明伦汇编/官常典/第694卷 > 夏良胜

按《明外史》本传：“良胜，字于中，南城人。少为督学副使
蔡清所知，曰：‘子异日必为良臣，当无有胜子者’。遂名
良胜。正德二年，举乡试第一。明年成进士。久之，赴都，
值方选台谏，其乡人掌铨，或劝往谒，不可。授刑部主
事，调吏部文选，进考功员外郎。流贼方炽，条上用兵
便宜。及有诏南巡，即具疏与礼部主事万潮、太常博”
士陈九川连署以进，极言祸患且至。时舒芬、黄巩疏
已前入。明日，吏部郎中张衍瑞等十四人，刑部郎中
陆俸等五十三人继之。又明日，礼部郎中姜龙等十
六人，兵部郎中孙凤等十六人又继之。而医士徐鏊
亦以其术谏，略言：“养身之道，犹置烛然室，闭之则坚，
风暴之则泪。陛下轻万乘，习嬉娱，跃马操弓，捕鱼玩
兽。迩复不惮远游，冒寒暑，涉关河，膳饮不调，肴蔌无
择，诚非养生道也。况南方卑湿，尤易致疾。乞念宗庙
社稷之重，勿事鞍马，勿过醉饱，喜无伤心，怒无伤肝，
欲无伤肾，劳无伤脾，就密室之安，违暴风之祸，臣不
胜至愿。”诸疏既入，帝及诸幸臣皆大怒，遂下良胜、潮、
九川、巩、震鏊诏狱，芬及衍瑞等百有七人跪午门外
五日，大学士杨廷和等疏救，不听，而行人司副余廷
瓒等二十人疏亦入。帝益怒，并下诏狱。俄令与良胜
等六人亦跪阙下五日，加梏拲焉。至晚仍系狱。其明
日，大理寺正周叙等十人，又明日，工部主事林大辂、
何遵、蒋山卿三人，复连疏入，俱下诏狱，亦梏拲跪如
廷瓒等。当是时，诸臣晨入暮出，累累若罪囚，道旁观
者无不叹息泣下，而廷臣自内阁及尚书石玠外，莫
有言者。诸嬖幸且扬扬意得，士民愤恨，伺诸大臣出
入，争掷瓦砾诟詈之。诸大臣皆恐，入朝，不敢待辨色，
请下诏禁言事者。通政司遂格不受疏。是时，天连曀
昼晦，禁苑南海子水涌四尺馀，桥下七铁柱皆折如
斩。金吾卫都指挥佥事张英愤曰：“此变征也，驾出必
不利。”乃肉袒戟刃于胸，囊土数升。持《谏疏》当跸，道跪
哭，即自刺其胸，血流满地。卫士夺其刃，缚送诏狱。问
“囊土何为？”曰：“恐污帝廷，洒土掩血耳。”诏杖之八十，遂
死。芬等百有七人，跪既毕，杖各三十，谪居首者于外，
馀夺俸半岁。再逾旬，杖良胜等六人及廷瓒、叙大辂
各五十，馀三十人四十。震、巩、良胜、潮、九川除名，他贬
黜有差，鏊戍边，而车驾亦不复出矣。良胜既归，讲授
生徒。世宗立，召复故官。尚书乔宇贤之，奏为《文选》郎
中。杜请谒，抑侥幸，振淹滞。每破格有所拔擢，皆厌人
心。大礼议起，数偕寮长力争。及席书、张璁、桂萼、方献
夫用中旨超擢，又连章执不可，由是为议礼者所切
齿。以久次迁南京太常少卿，未赴外转。给事中陈洸
上书自讼，傅会张璁等，议，斥良胜与尚书宇等群结
朋党，任情挤排，遂谪良胜茶陵知州。抵任，奏蠲重赋，
加意教化，所入薪俸，悉纳诸公库。及《明伦大典》成，诏
责前郎中。良胜胁持庶官，酿祸特深，黜为民。初，良胜
辑其部中章奏，名曰《铨司存稿》。凡议礼诸疏具在，乡
人怨家上之朝，以为讪谤，且讦其他事。词连江西参
政张怀、建昌知府郑源涣等。狱成，当杖赎。帝怒，良胜
不解。璁、萼等亦修隙。竟以特旨谪戍辽东三万卫。逾
五年，卒于戍所。穆宗立，赠太常卿。